
Pròleg 


Quan en Joan Martí em va demanar que li escrivís el pròleg d’aquest llibre, li vaig dir immediatament que sí per tres raons: la primera, perquè ell va ser durant uns quants anys un bon col·laborador meu al —llavors— Departament d’Indústria, Comerç i Turisme, en l’època en la qual vam adoptar la conceptualització dels clústers com una eina de interacció, entre el Departament i el món empresarial. Aquella va ser una experiència que sempre he considerat molt positiva, i, si una persona que va formar part d’aquell equip de gent em demana el que m’ha demanat en Martí, no li puc dir que no. 

La segona raó és molt senzilla; m’agrada parlar de clústers, crec que el concepte té encara molta corda i pot donar molt de si, amb la condició que no es desvirtuï. La tercera raó, que té molt a veure amb el que acabo de dir, és que la paraula clúster ha esdevingut una mena de monstre polisèmic, que tothom esllenega com vol, fins a convertir-la en quelcom poc seriós i —naturalment— parlar d’això em ve de gust per tractar d’aclarir la meva posició.

Per començar, clúster és un estrangerisme que, en el sentit que se li ha donat en el món de l’anàlisi de la competitivitat, no té equivalent en català. Si vostès busquen clúster en un diccionari, hi trobaran: grup, penjoll o raïm (en el sentit del castellà racimo). Ja es veu que això no ens serveix de res per entendre a què ens referim. En anglès, els sinònims de clúster són molts: array, assamblage, batch, bevy, bundle, chunk, clutch, collection, gathering, lot, pack, set..., en són una mostra. Per què, doncs, de totes aquestes possibilitats, en Michel Porter i el seu equip van triar cluster? Probablement perquè dins de la idea de grup, de conjunt, emfatitza el sentit que els seus constituents estan fortament relacionats entre si amb interaccions quasi biològiques. Tornarem a explorar aquest aspecte més endavant.

Però, com s’origina el concepte de clúster? De fet, no és res més que la conseqüència de l’observació detallada de la realitat empresarial des del punt de vista de la seva distribució en el territori. Podríem dir que es tracta, simplement, d’identificar un fet clau de geografia econòmica i d’explicar-ne el perquè. Si històricament el concepte clúster no l’han formulat els especialistes en geografia econòmica, sinó la gent que estudiava la competitivitat i les seves causes, crec que ha estat perquè tradicionalment la geografia econòmica ha estat dominada per l’anàlisi de les conseqüències de la distribució dels recursos naturals al món.

En les economies avançades, però, la disponibilitat local de recursos naturals ha estat cada cop menys important; en canvi, s’ha fet evident que, per a aquestes economies, els factors decisius calia buscar-los més en el terreny de les habilitats i els coneixements. Es podria arribar, fins i tot, a dir que per a moltes societats la disponibilitat d’un recurs natural com el petroli els ha impedit d’avançar cap a estructures econòmiques més evolucionades. Però tornant al nostre tema... Molts observadors de la realitat econòmica havien notat que les activitats més «avançades», les més «competitives», tenien lloc en nuclis densos. Dit d’una altra manera, l’activitat econòmica no es reparteix uniformement en el territori, sinó que, al contrari, es condensa en zones relativament petites sense cap motiu aparent. Hi ha alguna raó física perquè la fabricació de gèneres de punt es concentrés a Mataró, o perquè la «panyeria» de llana ho fes a Sabadell?

Què és, doncs, el que produeix aquest fet real de condensació d’activitats econòmiques, que va fer dir a Alfred Marshall que hi ha llocs on sembla que els coneixements per fer allò amb què es guanyen la vida són «a l’atmosfera que respiren»?

Recordo que el professor Fuentes Quintana deia que la costa mediterrània, des de Múrcia fins a França (això que ara en diem el corredor mediterrani), és «...como un rosario de núcleos eficientes y especializados de actividad económica...» (un rosari de clústers!) i constatava que aquesta era la zona que generava quasi el cinquanta per cent de les exportacions de l’Estat. Aquí, evidentment, cal citar el professor Becattini amb tota la seva activitat acadèmica i d’assessor dels governs de l’Emília-Romanya, sobre el que ell en va dir «Distretti Industriali». Però, de fet, és M. Porter qui l’any 1990, amb la publicació del seu llibre The competitive advantage of nations, formula la visió moderna, i per a mi més útil, del concepte que bateja amb el nom de cluster.

Les economies avançades tenen dos processos essencials que cal reconèixer i cuidar. Un és aquell que amb talent i diners produeix coneixement; és el que en diem recerca. Es fa a les universitats, als centres científics i produeix un coneixement que passa a formar part del patrimoni de la humanitat. Però l’altre procés, que sosté l’anterior —i tota l’activitat que permet donar feina, progrés i benestar a la societat— és el que transforma el coneixement en diners, en activitat econòmica competitiva. Simplificant: la recerca transforma diners en coneixement i l’empresari, si és bo, transforma coneixement en diners. Podríem dir que el «locus» de transformació de coneixement en diners és l’empresa. També és clar que l’empresari, en aquest procés essencial socialment de transformar coneixement en diners, fa servir un conjunt molt més ampli de coneixements que el saber científic que genera la recerca. L’empresari ha de fer jugar un amplíssim ventall de coneixements pràctics, organitzatius, motivacionals, psicològics, estètics, etc. que es transmeten, no precisament pels canals del saber científic, sinó pel que en podríem dir processos d’aprenentatge i contagi. Tot això constitueix el patrimoni de coneixements pràctics que un bon empresari utilitza, juntament amb el component de ciència i tecnologia, per crear activitats empresarials competitives.

Ara bé —i aquesta és una observació fonamental—, el coneixement pràctic es transmet o, més ben dit, es difon, es dissemina, es propaga, en l’àmbit dens i concentrat del clúster. És per això que es pot afirmar que, en el món avançat, les activitats econòmiques més decisives només tenen lloc eficientment en un clúster, sigui aquest el clúster de l’electrònica del Silicon Valley, el clúster d’òptica de Jena, el d’automoció de Baden-Württenberg, el de «panyeria» de Biella, el dels gèneres de punt de Mataró o el de fer violins de Cremona.

Un clúster és, doncs, un fet natural —com un sistema ecològic— en què els seus components competeixen i al mateix temps es reforcen mútuament, generen sinergies que els fan més eficients i més competitius. Un clúster no és el resultat d’una decisió administrativa, és una realitat viva que es desenvolupa, prospera o decau i pot arribar a morir, independentment que cap agent extern hi intervingui. És més, la intervenció externa —com en el cas dels sistemes ecològics— pot ser, fins i tot, molt perjudicial per a la salut del clúster, encara que sigui feta amb molt bona intenció. Els ecòlegs ens podrien il·lustrar fàcilment sobre intervencions benintencionades però nefastes en sistemes ecològics, però no caldrà recórrer-hi, perquè sense moure’ns del terreny econòmic no és gaire difícil de constatar com, a base d’imposar sobre un clúster decisions administratives i enlluernar els seus components essencials (els empresaris) amb subvencions, se’ls pot desorientar i convertir en uns bons (?) cercadors d’ajudes (!) governamentals en lloc de potenciar la seva activitat d’empresaris eficaços.

Exemples d’actuacions potencialment perjudicials són les que es deriven de la moda de presentar els clústers com a àmbits de «col·laboració empresarial», probablement perquè col·laboració és un concepte que forma part del bonisme i és políticament correcte. Contràriament, penso que l’èmfasi s’ha de posar en la competència, en la competició i la rivalitat, combinat, tot això, amb la potenciació de les sinergies. Només s’aprèn a competir competint, i generar sinergies és molt més decisiu que «col·laborar».

Arribats a aquest punt, podem tornar a l’equip amb el qual vam desenvolupar aquests conceptes. Concretament, la nostra aportació fonamental va ser descobrir, i fer ben explícit, que no es tractava de «crear clústers», sinó d’identificar els que constituïen (i constitueixen) el teixit industrial català. Identificar-los i, d’una manera pertinaç i sistemàtica, anar dialogant-hi per determinar quina era, i com evolucionava, la seva visió del posicionament competitiu i dels desafiaments i les oportunitats estratègiques. Un cop fet això amb cada un d’ells, es va tractar d’adequar, per a cada clúster, l’aplicació de les polítiques horitzontals que havíem definit i teníem en funcionament.

La intersecció de cada política horitzontal amb cada clúster estudiat ens donava una forma concreta i més eficaç d’actuar.

Les polítiques horitzontals bàsiques eren:



	•  	Internacionalització i obertura («el nostre món és el món»).

	•  	Excel·lència en la producció, la qualitat i el disseny («la feina ben feta no té fronteres»).

	•  	Innovació i tecnologia.

	•  	Reforçament financer.



Aquestes quatre línies horitzontals d’actuació amb instruments específics per a cada una (Cidem, Copca, Laboratori General, IDIADA, Institut Català de Finances, Trampolins Tecnològics, Centre Català de la Qualitat, etc.) es van aplicar a cada un dels clústers —i van ser desenes— de manera adaptada específicament als seus desafiaments i plantejaments estratègics.

Els trets bàsics de l’actuació van ser, doncs:



	•  	Definició de polítiques horitzontals i creació dels instruments necessaris per desenvolupar-les.

	•  	Identificació dels clústers més dinàmics i més predisposats a fer un treball conjunt amb el Departament.

	•  	Establir un diàleg al màxim nivell amb el nucli del clúster per analitzar els seus problemes i les seves oportunitats estratègiques.

	•  	Aplicació específica i a mida, per a cada clúster, de les polítiques horitzontals.

	•  	Seguiment i correcció del curs d’acció, pel que fa sempre a problemes i oportunitats estratègiques. Tot això va implicar que la relació entre el Departament i les empreses del nucli de cada clúster es va haver de mantenir a nivells molt alts. Si el diàleg baixa de nivell, en l’estructura, tant de les empreses com de l’Administració, s’acaba parlant de detalls i no d’estratègia, o, el que és pitjor, s’acaba demanant i concedint subvencions, que és una cosa que no requereix pensar i que finalment perverteix tot el plantejament.



Aquesta va ser la praxi que vam crear i executar pionerament durant la dècada del noranta —i escaig— i es va acabar per a mi, com és ben conegut, al novembre del 2002. En Joan Martí, en canvi, va viure tot allò, però després va continuar, i continua, treballant sobre la mateixa temàtica en les successives metamorfosis d’aquella estructura que es deia Departament d’Indústria i Energia quan vam començar i Departament d’Indústria, Comerç i Turisme quan jo vaig acabar.

El llibre és molt amè i no vull acabar sense felicitar en Joan Martí per la feina tan ben feta i agrair-li l’oportunitat que m’ha donat d’escriure aquestes reflexions.



ANTONI SUBIRÀ I CLAUS

Conseller d’Indústria, Comerç i Turisme

de la Generalitat de Catalunya (1989-2002)

Puigcerdà, 23 de març del 2013

«No et preocupis pel destí, sinó per gaudir del viatge.»

Confuci

1
Clústers:#trending topic


1.017 mil·libars de pressió atmosfèrica. 95% d’humitat. –2 oC. Dimarts, 7.00 del matí. La densa boira omple tots els racons de la plaça. Com cada dimarts i dissabte, és el centre neuràlgic de l’activitat econòmica de la comarca. Pellaires, ferrers, drapaires, pagesos, comerciants i artesans diversos conflueixen per intercanviar les naixents manufactures que l’excedent agrari els ha permès desenvolupar. Draps, aiguardents, eines i embotits són el resultat d’una creixent manufactura rural. 

Durant segles, l’agricultura i la ramaderia han estat els puntals productius de la comarca. La sembra de civada, ordi, espelta i sègol durant els mesos de setembre i octubre donava pas a l’hivern, en què la ramaderia complementava el cicle agrari. A finals del segle XVIII emergeix la indústria espardenyera, cotonera i adobera. El mercat local esdevé el centre comercial innovador i punt de negoci de tots els professionals del sector. 

La màquina de vapor és incorporada per primer cop a la indústria càrnia, el 1882, per Torra i San, es generalitza la producció artesana d’embotits i l’especialització porcina s’intensifica. Els obradors esdevenen estructures fabrils esperonats pel comerç interior, entenent que el repte exigeix saltar de l’artesania a la indústria, del treball manual a les economies d’escala, sense perdre un bri de saber fer pel camí. L’expansió d’aquesta indústria actuarà com un poderós activador del comerç dins el territori. En paral·lel, les entitats de suport s’organitzen actuant com a vehicle de transmissió del coneixement especialitzat, actiu imprescindible que no es pot improvisar. Aquestes habilitats no tan sols es transmeten horitzontalment entre les empreses de la comarca, sinó entre generació i generació. Al 1910 ja hi ha una trentena de companyies que han apostat per la transformació industrial i venen embotits al mercat estatal. 

Un segle després, aquesta especialització prolongada i potent ha originat una de les concentracions d’empreses del negoci carni més extraordinàries d’Europa. Osona té una cadena de valor completa i complexa, tots els segments de la qual actuen com a vasos comunicants en un diàmetre d’uns vint-i-cinc quilòmetres. 

Cadena de valor del clúster de carn de porc a Osona[1]
[image: ]

La caracterització que hi ha a Osona des de fa segles pel que fa a les càrnies, no és un cas aïllat. Quan al segle VI aC els grecs es van instal·lar a Empúries, van observar l’excel·lent qualitat de les terres argiloses de l’Empordà per tal d’elaborar ceràmica. Al voltant d’aquesta matèria primera, es va generar una destacada activitat artesanal de ceràmica decorativa. Als forns, a més de ceràmica de taula i cuina, es feren àmfores per contenir vi i salaons fins al segle III dC, i a les bòbiles es fabricaven diversos tipus de teules i rajols. Divuit segles després, al voltant de la Bisbal de l’Empordà continua havent-hi una concentració d’empreses dedicades a aquest negoci. A uns dos-cents quilòmetres cap al sud, al segle XII, els monjos de l’orde de la Cartoixa van instal·lar-se a Scala Dei, enmig d’un territori de pissarra roja i negra, la llicorella, un terroir de primera que amb el pas del temps ha permès fecundar alguns dels millors vins del planeta, amb unes aromes inimitables, fet que ha posicionat una zona rural com el Priorat a la primera línia de la qualitat enològica. 

De la concentració geogràfica d’empreses interconnectades, proveïdors especialitzats, empreses de serveis i agents de suport en un àmbit determinat, en el qual competeixen però alhora cooperen, en diem clúster.[2] Es tracta, per tant, de realitats preestablertes en el territori, algunes amb orígens remots en les societats preindustrials, on les viles s’especialitzaven en diferents oficis i intercanviaven els resultats en els naixents mercats; d’altres, més recents, resultat de la pròpia evolució socioeconòmica i tecnològica.

L’original de l’espècie
Catalunya disposa d’un teixit industrial altament clusteritzat amb un 40% de la facturació agregada i un 36% de l’ocupació generat pels clústers. Alguns exponents d’aquesta especialització econòmica són el clúster de la motocicleta, que concentra el 85% de la producció de l’Estat, el clúster del suro a la Costa Brava amb un 70% o la química bàsica, amb un 50% de la producció estatal generada al clúster del Camp de Tarragona.

Tot i que l’observació d’altres realitats empresarials en l’àmbit internacional mostra que multitud d’economies s’estructuren en clústers, el cas català és, conjuntament amb l’italià, el més paradigmàtic en l’àmbit europeu.
Mapa de clústers 
a Catalunya[3]

Mapa de clústers 
a Itàlia[4]

Gènesi
Els clústers són fenòmens existents en la naturalesa econòmica dels països; alguns són resultat d’un procés històric d’especialització; d’altres són més recents en funció de noves tecnologies facilitadores o nous segments de mercat. Els orígens dels clústers són diversos i no solen estar associats a un únic factor; tanmateix, a títol il·lustratiu, podem destacar els següents.

Accés a un recurs natural estratègic
Disposar d’una matèria primera a l’abast és un dels orígens clàssics de clústers. Tant en sectors com l’alimentació —el vi del Penedès, els làctics de Nova Zelanda—, com en altres sectors com les indústries forestals a Croàcia, la pedra a Txèquia, la ceràmica a Sassuolo (Itàlia), el surf a Califòrnia, el turisme nòrdic a Noruega o el perfum a Grasse (França). D’altra banda, la mancança d’un recurs estratègic pot catalitzar el naixement d’un sector per respondre a aquesta escassetat; per exemple, el clúster de l’aigua d’Israel. També incloem en aquest àmbit els clústers logístics localitzats a prop de rutes viàries òptimes o infraestructures de referència, com el cas de Rotterdam o Hamburg.

Procés d’escissió contínua d’una empresa matriu
Clúster de videojocs de Seattle

La influència d’una empresa tractora com Microsoft, després de trenta anys operant als afores de Seattle, es visualitza no tan sols en el seu impacte directe, sinó també en la capacitació de talent que proveeix el clúster de software i videojocs de la ciutat, amb unes 3.000 empreses, moltes de les quals liderades per extreballadors de la multinacional.

Clúster de maquinària de packaging de Bolonya:[5]

L’origen del clúster es remunta a la creació d’empreses especialitzades com a subcontractistes del negoci de la maquinària per a packaging derivades de dues empreses matrius preexistents, ambdues dedicades anteriorment a fabricar munició durant la Segona Guerra Mundial: ACMA i SASIB. 

Clúster d’automoció a Detroit

Aquesta ciutat al nord dels EUA ha estat reconeguda durant dècades com a Motor City. Durant els trenta primers anys de la indústria automobilística, es van crear més de cent companyies a l’àrea de Detroit, que incloïen més de la meitat dels líders de la indústria. Al 1938, un 60% de les empreses eren spin-offs d’empreses preexistents.[6]

Proximitat i sofisticació dels mercats
La proximitat a la demanda és un clar factor de generació d’especialització productiva d’un territori, sigui per tenir independència d’importacions o per desenvolupar una especialització a prop del mercat. El clúster de maquinària agrícola a Lleida, per exemple, presenta proximitat amb els agricultors; el clúster del suro a Palafrugell té proximitat amb la indústria del vi, tant nacional com francesa; a Montebelluna, als Dolomites italians, sorgeix el clúster de calçat esportiu, especialment rellevant en material de muntanya; i el clúster de telecomunicacions a Jylland (Dinamarca) sorgeix per respondre la demanda creixent del sector local d’indústries de la pesca i transport marítim.

Disposar d’un mercat local sofisticat és un requisit clau per estimular l’impuls d’un oferta innovadora que respongui als seus requeriments. En aquest sentit, no és tan important disposar d’una ampli mercat local com d’un bon grau d’innovació. Països petits amb mercats altament avançats han actuat com a trampolins de clústers locals. Israel o Singapur en són dos grans exponents. 

Clústers com el de la moda a Llombardia (Itàlia) o l’electrònica de consum al Japó són clarament resultat d’uns consumidors locals exigents en aquests àmbits.

Persones clau
El lideratge d’emprenedors de referència que aposten per construir les seves companyies al seu territori, amb la voluntat de generar riquesa al lloc del qual provenen, per una implicació amb l’entorn local que va més enllà, probablement, de l’anàlisi objectiva que els portaria cap a millors localitzacions, ha permès construir clústers al voltant d’una empresa matriu de referència.

Bill Boeing, amb la decisió de crear la seva empresa Boeing a l’Estat de Washington (EUA), el seu lloc de naixement i residència, va posar la primera pedra del que actualment és el clúster de referència mundial en aeronàutica (conjuntament amb Tolosa, França).

Dov Frohman va aconseguir que Intel obrís la seva delegació a Haifa (Israel), ja que ell volia tornar al seu país, i va catalitzar així, una de les concentracions tecnològiques més rellevants del país i la seva empresa privada més important (en llocs de treball i exportacions). 

Johann Müller va iniciar la producció de botons amb nacre que va derivar en el clúster de botons a Bärnau (Alemanya) per imitació d’altres emprenedors dels quals n’havia observat l’èxit.

Indústries relacionades i de suport
Les bondats de l’aglomeració d’activitats amb les conseqüents externalitats en forma d’informació, habilitats clau o tecnologies disponibles, permeten reorientar activitats cap a nous sectors econòmics.

[image: ]

A Seki (Japó), l’històric clúster de forja d’espases de samurai es va reposicionar com a clúster de coberteria després de la prohibició de la utilització d’espases a finals del segle XIX.

El clúster d’energia eòlica de Dinamarca prové essencialment de la reorientació de la indústria naval preexistent, així com el clúster de productes mèdics al Loire (França) té els seus orígens en el clúster de cintes i llaços tèxtils (passamaneria) que es va diversificar cap a un clúster tèxtil mèdic.


Pool de talent disponible
Sovint, els clústers de base tecnològica s’activen a causa de la proximitat de talent científic (farmàcia, nanotecnologia, o fotònica). En altres casos, la disposició de perfils professionals específics també actua com a element aglutinador, com el clúster del circ a Mont-real o el clúster de centres de serveis compartits a Bangalore (Índia).


Intervenció de l’Administració que genera un entorn favorable
Els clústers són, majoritàriament, el resultat d’un procés de mercat no influït pel sector públic. Malgrat tot, en determinats casos s’han generat nous clústers catalitzats inicialment per una aposta contundent i decidida del sector públic. No es tracta, en cap cas, de l’enfocament recomanable en política sectorial, ni del rol esperat del sector públic, ja que no es construeix sobre fortaleses preexistents, sinó que es necessita una estabilitat política a llarg termini, a més d’una extraordinària dotació pressupostària. Ambdós, requisits que rarament es produeixen.

Els clústers de biotecnologia a la costa est de la Xina o a Singapur han estat impulsats per governs que n’han facilitat l’entorn, com una legislació favorable a la recerca biomèdica (per exemple, a Singapur respecte les cèl·lules mare), capital risc especialitzat en el sector, recerca biomèdica de primer nivell internacional, talent altament capacitat... 

El clúster de tecnologies de la informació i comunicació d’Irlanda, catalitzat per l’impacte de l’atracció d’inversió estrangera amb multinacionals que han gestat noves empreses amb emprenedors locals, ha derivat en un dels clústers més rellevants del sector a Europa. La intervenció pública ha estat decisiva, amb uns incentius fiscals generosos i una regulació laboral flexible. El dubte està en la sostenibilitat de la mesura, ja que, probablement, no és una àncora essencial sostenible.


L’entorn no és neutre
Què explica la diferència abismal que hi ha entre civilitzacions que habiten aquest planeta des de fa uns 40.000 anys, com els aborígens australians, respecte d’altres que en un parell de segles han aconseguit el lideratge econòmic mundial, com són els Estats Units?

[image: ]

Es tracta d’una de les grans paradoxes de l’evolució de les civilitzacions al llarg de la història. Lluny de justificacions genètiques relacionades amb la supremacia de determinades races sobre d’altres, el principal factor[7] que sembla que va condicionar les diferents trajectòries territorials va ser la disponibilitat d’espècies vegetals i animals domesticables (grans mamífers dòcils que proporcionaven transport, menjar, teixit i






	•  	Individualment: en desenvolupament de producte, estratègia comercial i nous serveis. Les empreses han passat de fabricar components de mobiliari per a altres fabricants a vendre habitacions d’hotel instal·lades. A títol d’exemple, una empresa, en dos anys, ha aconseguit que el nou segment de mercat representi més del 50% de la facturació.

	•  	Col·lectivament: amb formació sobre els factors de competitivitat en el canal de mobiliari de col·lectivitats i amb l’organització d’un marketplace (www.interihotel.com) com a punt de trobada entre l’oferta d’empreses de mobiliari amb propietaris d’hotels que volen renovar el seu equipament. 

